text: Ovaj članak iznosi samo jednu zanimljivu tezu o tome zašto u crkvi ima značajan postotak homoseksualaca. A o tome da ih ima priznaju i same pape. Također, crkva je svjesna problema i želi ga riješiti. Crkva želi zaređivati posve zdrave muškarce koji bi bili u stanju i sklopiti brak, ali iz viših razloga biraju drugačiji put. Štoviše, zadnji službeni dokument o tom pitanju jasno govori o tome da se osobe homoseksualnih sklonosti ne bi smjele zaređivati, jer takve osobe nisu u stanju graditi zdrave i kvalitetne odnose s muškarcima i ženama, što je u skladu s učenjem crkve. Čim je crkva to istaknula znači da je itekako svjesna činjenice da među svećenstvom ima homoseksualaca. Nadalje, očigledno je došla do zaključka da, čak i ako osoba nije seksualno aktivna, kao homoseksualac ne može biti u službi crkve. Optuživati medije da su uvijek zlonamjerni prema crkvi jednostavno nije fer. Nedavne orgije kardinalovog tajnika u Vatikanu su očigledno stvarne - nitko ih nije zanijekao, štoviše - dobili smo informaciju da se osoba duhovno oporavlja. Svi ljudi koji sudjeluju u otkrivanju istine i prokazivanju onog što je zlo, pa makar se ono odvijalo i u crkvi, su zapravo u službi dobra i u službi same crkve, jer crkva stalno treba pročišćavati samu sebe. Crkva se ne može urušiti, ali nju ne čuva od uništenja "guranje pod tepih" nemorala u svojim redovima, nego sam Bog. Istina oslobađa, nema ljubavi bez istine, i zato se vjernici, laici i klerici, ne trebaju bojati suočavanja s istinom.